Ugledni Huffington Post objavio je članak u kojem se ističe kako je potrebno istražiti jesu li novci američkih i europskih poreznih obveznika preko EBRD-a i Svjetske banke završili u Agrokoru kako bi se na taj način na životu održali rođački kapitalizam i kriminal na Balkanu.

Američki Huffington Post u svojem tekstu kojeg potpisuje Nataša Srdoč s Adriatic Institute for Public Policy, piše kako se u istragu oko pranja novca u Agrokoru ‘moraju uključiti američke vlasti te poduzeti temeljitu istragu’.

U tekstu se navodi kako je upravo objavljen popis investitora koji su tijekom listopada 2017. godine ulagali u ‘bolesni koncern’, među kojima veliki investicijski fondovi te se dodaje kako u svijetlu tih dokaza, američke vlasti moraju pokrenuti temeljnu istragu o pranju novca koje se događalo u Agrokoru više od dva desetljeća.

‘Ovakva bi inicijativa bila više nego dobrodošla građanima Republike Hrvatske kao i ostatku regije, donoseći im time poruku da će pravna na kraju biti zadovoljena’, navodi se u tekstu.

TODORIĆ PODNOSI KAZNENU PRIJAVU: ‘Plenković i Ramljak su uhvaćeni s prstima u pekmezu iz Hong Konga’

Krizu u Agrokoru nazvali su ‘ostavštinom bezakonja, kronizmom i kolosalnom političkom korupcijom’ koja djeluje u Hrvatskoj posljednjih 26 godina, a koja je potresla hrvatsku vladu i širi se Balkanom.

Huffington Post piše da je Agrokor bio glavna priča o uspjehu HDZ-a koja uključuje nekoliko bogatih obitelji u čijim je rukama završila većina imovine zemlje. Također se navodi ideja prvog hrvatskog predsjednika, Franje Tuđmana, koji se zalagao za 200 bogatih obitelji kojima treba pogodovati kako bi se pokrenulo hrvatsko gospodarstvo.

‘Tu su ideju nastavili zastupati svi čelnici HDZ-a uključujući premijere, ministre i bankare tijekom 90-ih i 2000-ih godina. Obitelj Ivice Todorića samo je jedna od tih 200 obitelji’, navodi se u tekstu.

‘Premijer HDZ-a, Ivo Sanader, svojedobno je oprostio glavne porezne obveze Agrokoru, a zakoni su promijenjeni u korist tvrtke. Agrokor je postao najveći primatelj državnih subvencija, najveći uvoznik hrane te ujedno najgori isplatitelj dobavljačima i poljoprivrednicima, što je stvorilo začarani lanac nelikvidnosti na tržištu. Agrokorove kontroverzne transakcije imovine s drugim povlaštenim tajkunima u Hrvatskoj otkrivaju obrasce bezakonja’, piše u tekstu.

Potom se navodi kako je kriza u Agrokoru postala glavna tema u Hrvatskoj u travnju 2017. godine kada je javno objavljeno da je koncern Ivice Todorića postao nesposoban za vraćanje preostalih dugova.

RAMLJAK NAJAVIO PRODAJU 80 FIRMI I ZATVARANJE DUĆANA: Što će biti s radnicima?

Dodaje se i kako je jedan od najvećih vjerovnika, ruska državna banka Sberbank zatražila je otplatu zajma od preko milijardu eura nakon čega je Hrvatska vlada pod vodstvom HDZ-a odmah donijela hitni zakon nazvan “lex Agrokor”, kako bi se zaštitio tvrtku od stečaja. Nadalje piše da je revizija u međuvremenu otkrila velike promašaje u upravljanju Agrokorom, što je bilo jasno naznačeno i u prethodnoj reviziji Porezne uprave.

‘Postavlja se pitanje i jesu li krediti Sberbanka Agrokoru bili dio plana pranja novca kroz hrvatski bankarski sustav’, stoji u tekstu.

Potom se dodaje kako postoji i velika kadrovska povezanost Agrokora i državnih institucija. Spominje se i bivši guverner HNB-a koji je prije obnašanja dužnosti guvernera bio zaposlen u Agrokoru.

‘Obitelj Todorić dominirala je medijima i u marketinškom sektoru te živjela u dvorcu koji je, pak, bio pod hipotekom Hypo banke preko upitnih zajmova’, piše Huffington Post.

U tekstu se zaključuje da Hrvatska ovaj problem neće moći riješiti sama jer je čitav slučaj previše povezan s politikom.

Tekst završava priopćenjem hrvatske predsjednice Kolinde Grabar Kitarović o radu hrvatskog državnog odvjetništva iz ožujka 2017. godine u kojem predsjednica kaže kako će dubinska istraga o Agrokoru ‘dovesti do erozije povjerenja građana u političare i institucije’ te da se ‘državno odvjetništvo treba baviti istragama onoga što se danas događa, a ne da se stalno vraća, godine i godine u prošlost’, piše Huffington post.